Onnie in hospitaal ná ouer haar glo aanrandFoto: pixabay.com ŉ 52-jarige onderwyseres van ŉ laerskool in Noordwes is in die hospitaal nadat sy glo Vrydag deur ŉ ontstoke ouer aangerand is. Mpuseng Sepotokele, ŉ gr. 3-onderwyseres van ŉ skool in Tlhatlaganyane buite Rustenburg, is glo by die skool deur ŉ ouer aangerand. Tlhalefang Sepotokele, Mpuseng se seun, het gesê die ouer het sy ma by die skoolhek ingewag en met ŉ sambreel aangerand. Die ouer het haar glo daarvan beskuldig dat sy haar kind aangerand het. “My ma het my omtrent 08:00 gebel en gesê ek moet na die skool toe kom aangesien sy aangerand is. Ek het haar in die personeelkamer gevind,” het Tlhalefang gesê. Sy is in die Ferncrest-hospitaal in Tlhabane opgeneem. ŉ Foto wat Sepotokele se beserings wys is intussen wyd op sosiale media versprei. Tshwanelo Mmutlana, hoof van die onderwysersvakbond Naptosa, het intussen ŉ beroep op die regering gedoen om onderwysers te beskerm. Mmutlana het gesê daar is wetgewing en regte wat leerders beskerm, maar nie onderwysers nie. “Onderwysers word geboelie en geteister in klaskamers en genoeg is genoeg. Daar is leerders wat boelies is en weet daar gaan niks met hulle gebeur nie.” Volgens Sepotokele se familie is ŉ saak by die polisie aanhangig gemaak.